Συμβολή της εργαστηριακής διερεύνησης και της μελέτης του γονιδιακού πολυμορφισμού των Fcγ υποδοχέων IIa και IIIa στην ιδιοπαθή άνοση θρομβοπενία των παιδιών
Authors: Παπαγιάννη Ανδρομάχη 
Published: August 2021

Σκοπός της παρούσας μελέτης είναι καταρχήν η διερεύνηση του ρόλου των πολυμορφισμών – 131H/R και – 158V/F των υποδοχέων FcγRIIA και FcγRIIIA αντίστοιχα στην παθογένεια της ιδιοπαθούς άνοσης θρομβοπενίας (ΙΘΠ) των παιδιών, στη φυσική πορεία της νόσου και στο θεραπευτικό αποτέλεσμα της ενδοφλέβιας χορήγησης γ-ανοσοσφαιρίνης (IVIG). Επιπρόσθετα, διερευνώνται προγνωστικοί παράγοντες κινδύνου για μετάπτωση της νόσου σε χρόνια και γίνεται σύγκριση της θεραπευτικής χορήγησης ενδοφλέβιας αντι-D σφαιρίνης και IVIG στη νεοδιαγνωσθείσα ΙΘΠ των παιδιών. Τέλος, σκοπός της εργαστηριακής διερεύνησης είναι και η μελέτη του ρόλου αντιπροσωπευτικών ιντερλευκινών (IL-2, IL- 4, IL-17 και TGF-b1). Υλικό – Μέθοδοι: Μελετήθηκαν 53 παιδιά (26 άρρενα και 27 θήλεα), 30 με νεοδιαγνωσθείσα, 2 με εμμένουσα και 21 με χρόνια ιδιοπαθή άνοση θρομβοπενία (Μ.Ο ηλικίας 5,95 ± 3,88 έτη). Σε όλους τους ασθενείς, καθώς και σε 45 υγιείς ενήλικες μάρτυρες, έγινε ταυτοποίηση των γονοτυπικών πολυμορφισμών FcγRIIA – 131 H/R και FcγRIIIA – 158V/F. Ταυτόχρονα, σε όλους τους ασθενείς αξιολογήθηκαν στοιχεία όπως ηλικία, αριθμός αιμοπεταλίων, διάρκεια αιμορραγικών συμπτωμάτων και στάδιο αιμορραγίας κατά τη διάγνωση, προκειμένου να συσχετισθούν με την πορεία νόσου (μετάπτωση σε χρονιότητα). Σε 23 παιδιά με νεοδιαγνωσθείσα ΙΘΠ χορηγήθηκαν 0.8 – 1 g/kg IVIG και 10 παιδιά έλαβαν 50mcg/kg IV αντι-D σφαιρίνης. Αξιολογήθηκε η αύξηση του αριθμού των αιμοπεταλίων στις 24, 48, 72 ώρες και 7 ημέρες από την έγχυση του κάθε φαρμάκου και το ποσοστό των παιδιών που είχαν > 20000/μL αιμοπετάλια 24 ώρες μετά τη χορήγηση της θεραπείας σε σχέση με το στάδιο αιμορραγίας τους κατά τη διάγνωση. Τέλος, έγινε μέτρηση των κυτταροκινών IL-2, IL-4, IL-17 και TGF-b1 σε 19 ασθενείς με νεοδιαγνωσθείσα και χρόνια ΙΘΠ πριν από τη χορήγηση ανοσοσφαιρίνης και έγινε σύγκριση με αντίστοιχες μετρήσεις σε 20 υγιείς μάρτυρες παρόμοιας ηλικίας και φύλου. Αποτελέσματα: Από την ανάλυση των στοιχείων, προέκυψε ότι ο γονότυπος – 158 VF και το υψηλής συγγένειας αλληλόμορφο V (βαλίνη) του FcγRIIIA απαντάται με στατιστικώς σημαντικά μεγαλύτερη συχνότητα στους ασθενείς σε σχέση με τους υγιείς μάρτυρες. Κανένας από τους δύο υπό μελέτη πολυμορφισμούς δε σχετίζεται με τη μετάπτωση της νόσου σε χρόνια, ούτε με το θεραπευτικό αποτέλεσμα της ενδοφλέβιας χορήγησης γ-ανοσοσφαιρίνης. Από τον υπόλοιπο έλεγχο προέκυψε ότι διάρκεια των αιμορραγικών συμπτωμάτων > 14 ημέρες κατά τη διάγνωση είναι ισχυρός προγνωστικός δείκτης χρονιότητας στα παιδιά. Σε ότι αφορά τη σύγκριση χορήγησης IVIG και IV αντι-D σφαιρίνης σε παιδιά με νεοδιαγνωσθείσα ΙΘΠ δεν προέκυψε στατιστικώς σημαντική διαφορά στην αύξηση των αιμοπεταλίων στους μετρούμενους χρόνους, μεταξύ των δύο σφαιρινών, ενώ διαπιστώθηκε ότι παιδιά που εμφανίζονται με βλεννογόνια αιμορραγία δεν έχουν ικανοποιητική απάντηση στη χορήγηση IVIG. Tέλος, διαπιστώθηκαν στατιστικώς σημαντικά υψηλότερα επίπεδα IL-4 (Th2 κυτταρική απάντηση) και TGF-b1 (Τ - ρυθμιστικά λεμφοκύτταρα) στην ομάδα των ασθενών με ενεργό άνοση θρομβοπενία σε σχέση με τους μάρτυρες. Συμπερασματικά, φαίνεται ότι ο πολυμορφισμός FcγRIIIa – 158V/F εμπλέκεται στην παθογένεια της ΙΘΠ και συγκεκριμένα στην ευπάθεια εκδήλωσης του νοσήματος, η διάρκεια των αιμορραγικών συμπτωμάτων > 14 ημερών κατά τη διάγνωση της νόσου προοιωνίζει χρονιότητα, η IVIG και η IV αντι-D σφαιρίνη είναι εξίσου αποτελεσματικές στη νεοδιαγνωσθείσα ΙΘΠ των παιδιών, ενώ η βλεννογόνια αιμορραγία κατά τη διάγνωση αποτελεί δυσμενή προγνωστικό δείκτη απάντησης στη θεραπεία με IVIG. Τέλος, φαίνεται ότι η ενεργότητα της νόσου σχετίζεται με υψηλά επίπεδα IL-4 και TGF-b1.